Diari Oficial de la Generalitat Valenciana


Sumari del DOGV 7970, del 01-02-2017 (2017/629)

RESOLUCIÓ de 17 de gener de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 32/15-AIA Sinarcas.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7970

Data del DOGV
:   01-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/629


Data del document
:   17-01-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 17 de gener de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 32/15-AIA Sinarcas. [2017/629]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 32/15-AIA Sinarcas.  
  
  
«Declaració d'impacte ambiental  
Expedient: 32-2015-AIA.  
Títol: Legalització i ampliació d'explotació porcina.  
Promotor: M.ª Remedios Ramírez Pérez.  
Òrgan substantiu: Ajuntament de Sinarcas.  
Localització: parcel·les 191, 192, 193 del polígon 14 de Sinarcas (València).  
  
Descripció del projecte. Alternatives. L'objecte del projecte és procedir a la legalització i canvi d'orientació productiva d'una explotació porcina. Actualment en les parcel·les ressenyades hi ha una explotació formada per dos naus amb capacitat de 950 places de porcs d'engreix des de 20 kg a 100 kg. Amb la modificació de l'activitat l'explotació tindrà una capacitat productiva de 1000 places d'engreix de 6 a 100 kg («wean to finish»).  
L'explotació s'ubicarà a uns 1400 metres del nucli urbà de Sinarcas en sòl no urbanitzable comú segons certificat de compatibilitat urbanística expedit per l'Ajuntament de Sinarcas.  
Les instal·lacions actualment existents són:  
- Nau d'engreix 1: nau rectangular de 58,58 x 8,20 metres amb local tècnic adossat de 14,08 m².  
- Nau d'engreix 2: nau rectangular amb dimensions de 47,80 x 6,90 metres i construcció adossada de 47,44 m².  
L'ampliació de l'explotació consistirà en la construcció d'una nova nau de 24,50 x 14,40 metres que comptarà amb fossa de formigó armat de 30 cm de grossària que contindrà les dejeccions. Els tancaments se solucionen amb panells prefabricats de formigó armat.  
En l'interior la solera anirà revestida de formigó hidròfug reforçat amb fibres de polipropilé que permetrà evitar qualsevol infiltració de materials contaminants en el subsòl.  
Es resumeix la superfície afectada:  
  
Edificació Superfície construïda (m²)  
Explotació actual  
Nau d'engreix 1 553,02  
Nau d'engreix 2 377,26  
Ampliació d'explotació  
Nova nau d'engreix 3 352,80  
Total 1,283,08  
  
  
Es disposa de 594,36 m³ de capacitat total d'arreplega i emmagatzematge de purins, capacitat suficient per a albergar-hi els purins durant un mínim de 3 mesos tal com estableix el Reial decret 324/2000, de 3 de març d'ordenació de les explotacions porcines.  
Aquesta capacitat d'emmagatzematge s'aconsegueix a través de les trapes impermeables situats davall les soleres de les tres naus.  
El sistema de producció previst es basa en la cria d'animals des dels 6 kg de pes. Aquest sistema de producció requereix d'instal·lacions especials durant les primeres setmanes fins que els animals aconsegueixen un pes de 20-22 kg. En aquest moment passen a les naus existents on són engreixats fins als 90-100 kg. S'esperen efectuar 2 cicles a l'any amb una producció de 2000 animals.  
Es preveu el consum de 680 tm de pinso a l'any i 2.800 m³ d'aigua. El càlcul del consum d'aigües s'ha realitzat prenent com a base les dades del document «metodologia i resultats de l'estimació de demandes en l'àmbit territorial de la Confederació Hidrogràfica del Xúquer». L'aigua és subministrada a través de la xarxa d'aigua potable del municipi.  
L'explotació disposa de subministrament d'energia elèctrica i no és necessària l'estesa de noves línies.  
S'han previst les alternatives següents:  
- Ubicació de la nova nau en una altra parcel·la: es descarta per considerar que la ubicació en una altra parcel·la generaria majors impactes ambientals.  
- Ubicació de la nova nau en una altra part de la parcel·la: si la nova edificació s'ubica en una altra part de la parcel·la podria ubicar-se fora de terreny forestal estratègic però disminuiria les distàncies ramaderes fent inviable el projecte.  
  
Tramitació administrativa  
El 2 d'abril de 2015 té entrada en el Servei d'Avaluació d'Impacte Ambiental expedient als efectes de la seua tramitació ambiental.  
En compliment de l'article 21 de la Llei 6/2014, de prevenció, qualitat i control ambiental d'activitats, el 21 d'abril de 2015 el Servei d'Avaluació d'Impacte Ambiental emet un informe d'abast i continguts de l'estudi d'impacte ambiental.  
Els aspectes més significatius de l'informe es refereixen a l'estudi d'alternatives, a la descripció de l'àmbit afectat i a la gestió de purins.  
  
Per mitjà de remissions de 30 de juliol de 2015 (ampliació de l'estudi d'impacte ambiental, pla de gestió de purins), 4 d'agost de 2015 (còpia de l'informe de compatibilitat urbanística) i 20 de juny de 2016 i 4 d'octubre de 2016 (esmena del pla de gestió de purins), el promotor completa la documentació requerida i es considera complet l'expedient d'avaluació d'impacte ambiental.  
La informació pública es va produir per mitjà de publicació en el Butlletí Oficial de la Província de València de 16 de febrer de 2015. Durant el període d'informació pública no es van produir al·legacions.  
L'expedient conté:  
- Informe favorable de compatibilitat urbanística de 28 de juliol de 2014.  
- Informe favorable de la Direcció Territorial de la Conselleria d'Agricultura, Pesca, Alimentació i Aigua de 27 de novembre de 2014.  
- Certificat de l'Ajuntament de Sinarcas d'11 de maig de 2015 sobre suficiència de recursos hídrics.  
- Còpia de l'assegurança de retirada de cadàvers.  
- Contracte de gestió de residus sanitaris.  
- Còpia de la memòria de prospecció arqueològica.  
  
Afeccions legals. Informes sectorials.  
Part de la parcel·la 191 (on pretén realitzar-se la nova nau) està considerada com a terreny forestal estratègic segons el pla d'acció territorial forestal (PATFOR).  
Referent a l'afecció escrita el 17 de febrer de 2016 la Secció Forestal de la Direcció Territorial de València emet el següent informe (extracte):  
1. Les parcel·les on està prevista l'actuació no afecten cap forest gestionada per la Generalitat (forests propietat de la Generalitat, forests incloses en el catàleg de forests de domini públic o utilitat pública i aquells consorciats, convinguts o sotmesos a algun règim contractual en virtut del qual s'atorgue la gestió a la Generalitat), ni és contigu amb ells.  
2. D'acord amb la Llei 3/1993, forestal de la Comunitat Valenciana i a la cartografia del PATFOR (Decret 58/2013, del Consell), les parcel·les 192 (0,3560 ha) i 193 (0,1344 ha) estan classificades com a terreny no forestal.  
3. D'acord amb la Llei 3/1993, forestal de la Comunitat Valenciana i a la cartografia del PATFOR (Decret 58/2013, del Consell), la parcel·la 191 (0,6234) està en part classificada com terreny forestal estratègic, en una superfície de 0,4450 ha, encara que es tracta d'un terreny pla d'escassa vegetació formada per matoll i pastos, rodejada majoritàriament per terrenys agrícoles.  
4. La nova nau porcina tindrà unes dimensions exteriors de 24,50 metres per 14,40 metres (352,26 m² construïts). La parcel·la on està prevista la construcció de la nau és pràcticament plana, per la qual cosa els treballs d'excavació, explanació, compactació i anivellació no generaran moviments de terres apreciables.  
5. L'actuació no afecta cap via pecuària.  
6. En relació amb la Xarxa Natura 2000, les actuacions proposades no afecten cap lloc d'interés comunitari (LIC) ni zones d'especial protecció per a les aus (ZEPA).  
Per tant, en l'aspecte forestal, es considera que no hi ha inconvenient que es realitze la instal·lació sol·licitada en el terreny forestal afectat, ja que es tracta d'una superfície reduïda, d'escassa vegetació i pràcticament plana, que no afecta cap forest gestionada per la Generalitat.  
  
Consideracions ambientals  
De l'estudi d'impacte ambiental s'extrau:  
La zona on s'ubica l'explotació és una zona on hi ha vegetació de matoll que serà eliminada per a la construcció de la nova nau.  
  
En el municipi de Sinarcas es localitzen espais de la xarxa natura 2000 (LIC Sierra del Negrete, Alt Túria, Lavajos de Sinarcas, ZEPA Alt Túria i Sierra del Negrete), zones humides (Lavajos de Sinarcas) i microreserves (Lavajos de Sinarcas). L'emplaçament de l'explotació està allunyada de qualsevol d'aquestes zones.  
La zona on s'ubicarà l'explotació està dedicada als cultius de secà i apareix superfície forestal en les zones muntanyoses on predomina la mescla de coníferes com Pinus halepensis, Quercus rotundifolia, Pinus pinaster, Pinus pinea, Pinus nigra.  
Respecte a la fauna, no s'han localitzat espècies amb protecció especial del Decret 265/1994 pel qual es crea i regula el catàleg valencià d'espècies de fauna amenaçades.  
Quant al patrimoni cultural, la prospecció arqueològica descriu la zona com ocupada per terrenys erms i bosc baix on no s'ha detectat cap resta d'interés arqueològic ni etnològic i situada a suficient distància de jaciments coneguts per la qual cosa no poden veure's afectats per les obres sol·licitades.  
1. Identificació i valoració d'impactes.  
Com a impactes més importants indicats en l'estudi d'impacte ambiental, s'assenyalen els següents:  
- Disminució de la qualitat de l'aire per emissió de partícules sòlides en suspensió en la fase d'obres.  
En la fase de funcionament es produirà emissió de gasos contaminants com ara diòxid de carboni, metà, amoníac, àcid sulfhídric, gasos generats o alliberats per la matèria orgànica i altres com ara diòxid de sofre o òxid de nitrogen.  
Aquests gasos són al seu torn responsables de la generació de molèsties a la població per olors. Aquest efecte es produirà sobretot en els períodes de càrrega de purins en els tancs per a la seua aplicació com a fertilitzant agrícola.  
Una mala gestió dels purins en les naus junt amb una inadequada ventilació pot produir un augment en la generació d'olors.  
- Alteració de les característiques del sòl en fase d'obres, contaminació de sòls i afecció a microorganismes del sòl degut als metalls pesants continguts en el pur.  
- Degradació d'hàbitats òptims per a la fauna degut a la pèrdua de la vegetació existent, alteració de pautes de comportament degut a la major presència de vehicles.  
- Sobre la socioeconomia i la població s'esperen efectes positius com un augment de l'ocupació, i una millora de les rendes. Com a efecte negatiu s'assenyalen les molèsties a la població per olors.  
- Sobre el paisatge: no s'esperen impactes negatius sobre el paisatge per ubicar-se l'ampliació de les naus en zona on es donen usos ramaders i no produir-se per això noves afeccions en el paisatge.  
2. Establiment de mesures protectores i correctores.  
De l'estudi d'impacte ambiental s'extracta:  
Fase de disseny: ubicació de l'explotació en sòl d'aptitud ramadera, distància al nucli urbà de Sinarcas de 1.400 metres.  
Fase de construcció: s'ocuparà el terreny imprescindible per a la realització de la nau, s'entregaran els residus de demolició i construcció a gestor autoritzat, les construccions a realitzar harmonitzaran amb l'arquitectura tradicional de la zona.  
Referent al patrimoni cultural, es vigilarà durant la fase d'obres l'aparició de restes i en aquest cas es paralitzaran les obres i s'actuarà d'acord amb la Llei 4/1998, del patrimoni cultural valencià.  
Fase de funcionament:  
Per a evitar males olors es comptarà amb el disseny de les naus que permeten una ventilació contínua el que facilita la correcta evacuació de gasos nocius en l'interior de les naus, neteja de les corts, aplicació en les fosses de purins d'activador biològic degradador de purins i desodorant.  
  
Els cadàvers es disposaran en contenidor homologat i seran retirats per gestor autoritzat.  
A fi d'evitar la contaminació del sòl els murs i solera de la nova nau, igual que ocorre amb les existents, estaran construïts a base de formigó armat i impermeabilitzats amb lluït de morter remolinat en l'interior.  
  
No s'espera que les aigües pluvials causen cap tipus de contaminació ja que no es mesclaran amb substàncies contaminants. Les aigües procedents de les instal·lacions sanitàries es gestionaran junt amb els purins.  
Com a mesura preventiva i correctora s'ha dissenyat un pla de gestió de purins, es considera únicament la versió que va tindre entrada en el Servei d'Avaluació d'Impacte Ambiental de 4 d'octubre de 2016 (versió del promotor anomenada revisió setembre 2016).  
Es destaca el següent del pla de gestió:  
El cicle productiu del sistema «wean to finish» fa que es reduïsca el nombre de cicles productius anuals. Amb el sistema tradicional en les granges de transició (de 6 a 20 kg) es duen a terme entre 8 i 9 cicles amb una duració d'unes 6 setmanes mentres que en les granges d'engreix (de 20 a 100 kg), es realitzen entorn de 2,4 cicles d'engreixament amb dos setmanes de buit sanitari.  
En aquesta explotació i amb el sistema «wean to finish» el nombre de cicles anuals serà de dos. El Reial decret 324/2000, d'ordenació d'explotacions porcines, no indica el nivell de nitrogen produït per aquest tipus d'explotació, per això atenent el cicle productiu s'ha estimat en 6.339,40 la quantitat de nitrogen generat.  
L'explotació existent utilitza un sistema d'alimentació per fases i amb dietes baixes en proteïnes que disminueix així la quantitat de nitrogen i fòsfor produït. Aquest sistema d'alimentació es considera una millor tècnica disponible (MAGRAMA, 2010).  
Els purins es gestionaran en diverses parcel·les dels municipis d'Utiel, Sinarcas i Camporrobles en un total de 80,85 ha. Aquesta superfície serà capaç d'absorbir el nitrogen produït en l'explotació.  
L'aplicació dels purins es realitzarà a través de mitjans que garantisquen un repartiment uniforme i homogeni en tota la superfície apta de la parcel·la i en èpoques aptes segons el cicle productiu dels distints cultius.  
Fase d'abandó:  
Una vegada finalitzada la fase constructiva es procedirà al derrocament de les estructures inservibles i al desmantellament de les instal·lacions.  
El cessament de l'activitat causarà impactes negatius en la socioeconomia.  
3. Programa de vigilància ambiental. Tindrà els següents objectius:  
  
- Vetlar perquè l'activitat es realitze segons projecte autoritzat.  
- Comprovar periòdicament el compliment i efectivitat de les mesures proposades.  
- Realitzar el seguiment d'impactes residuals i imprevistos que es puguen produir, així com les afeccions desconegudes.  
Depenent dels resultats de totes les comprovacions periòdiques aniran modificant-se les estratègies d'actuació per a aconseguir uns nivells òptims de l'estat de la conservació de l'entorn.  
El programa de vigilància ambiental es basa en el seguiment d'indicadors.  
Com a mitjà més rellevant s'inclou la revisió de l'estanquitat de les trapes que alberguen els purins.  
4. Consideracions de l'òrgan ambiental.  
S'assenyalen alguns dels punts principals en què es basaran els condicionants ambientals d'aquesta declaració d'impacte ambiental:  
1. L'explotació està situada a una distància aproximada de 1.400 metres del nucli urbà de Sinarcas, per això en condicions normals la població no hauria de ser afectada per olors o sorolls.  
Realitzada visita a la zona es constata la presència d'un xicotet nucli ramader tocant a zona forestal i les molèsties per olors del qual, en condicions normals, no comprén el perímetre suficient per a causar molèsties.  
2. La ubicació de l'explotació no afecta directament espais protegits Xarxa Natura 2000. A 1.400 metres es troba la ZEPA Alt Túria i Sierra del Negrete sobre la qual no s'espera afecció per l'ampliació de l'explotació.  
L'explotació s'ubica a uns 800 metres de la zona humida dels Lavajos de Sinarcas sobre els quals no s'esperen efectes significatius directes si bé poden generar-se impactes indirectes per l'aplicació dels purins com a adob agrícola.  
Els Lavajos de Sinarcas van ser declarats ZEC (zona d'especial conservació) per mitjà de Decret 127/2015 del Consell. Les normes de gestió de la ZEC consideren incompatible la utilització de purins en les zones A (presència d'hàbitats naturals), C (zones que contribueixen a millorar l'estat de conservació) i ZPP (zona de protecció perifèrica).  
  
Revisades les parcel·les aportades per a la utilització de purins, cap d'elles estan en aquestes zones. Hi ha dos parcel·les que s'ubiquen en el perímetre de protecció de zona humida catalogada (zona PA). Una d'elles està afectada per aquest perímetre de forma parcial (parcel·la 56 del polígon 502) i una altra d'elles limita amb la zona humida (parcel·la 9 del polígon 502).  
Encara que l'aplicació dels purins com a adob no està expressament prohibida en aquesta zona, tenint en compte que els purins tenen un gran percentatge de matèria en estat líquid i atesa la proximitat de la parcel·la 9 amb la zona humida, és preferible que no s'aporten purins com a adob orgànic.  
En el cas de la parcel·la 56, amb afecció parcial de la seua superfície en zona de protecció, seria dificultós delimitar la part de la parcel·la on no seria convenient l'aplicació dels purins, per la qual cosa igual que en el cas anterior, és preferible evitar l'adobament de la parcel·la amb purins.  
Per tant es retiraran aquestes parcel·les del pla de gestió com a mesura preventiva. La disminució de la superfície no afectarà significativament el pla de gestió.  
3. Afecció a terreny forestal estratègic, considerat com a tal per formar part de capçalera de conca prioritària. L'informe de l'òrgan competent indica que no s'esperen impactes de rellevància sobre aquest terreny. No obstant això, hauran de dissenyar-se mesures de compensació ambiental i haurà de redactar-se un pla de prevenció d'incendis sobre el qual haurà d'informar favorablement la Secció Forestal de la Direcció Territorial d'aquesta Conselleria.  
4. Disponibilitat d'aigua: l'aigua que emprarà l'explotació serà subministrada per l'Ajuntament de Sinarcas. Per mitjà d'informe del 25 d'octubre de 2013 la Confederació Hidrogràfica del Xúquer va establir la compatibilitat amb el pla hidrològic del Xúquer segons article 108.1 del Reglament del Domini Públic Hidràulic, per tant hi ha possibilitat real de subministrament a l'explotació.  
5. Gestió de purins: realitzada una anàlisi tècnica de la documentació aportada i realitzat un mostreig de les parcel·les proposades per a l'aplicació dels purins com adob orgànic en general i excepte allò que s'ha indicat en el punt 2, tant la superfície com les quantitats a aplicar per hectàrea són coherents amb l'Ordre 7/2010 de la Conselleria d'Agricultura, Pesca i Alimentació per la qual s'aprova el codi valencià de bones pràctiques agràries.  
No obstant això, es recomana realitzar una xicoteta correcció en la dosi d'aplicació en ametler de secà disminuint en 10 Kg/ha la quantitat de nitrogen a aportar.  
  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'avaluació ambiental i annex I.1.h del Decret 162/1990.  
  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot això es resol:  
  
Resolució  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte de «legalització i ampliació d'explotació porcina» en les parcel·les 191, 192, 193 del polígon 14 de Sinarcas (València) sempre que es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
  
1. La concessió de la llicència ambiental quedarà supeditada a l'obtenció del títol que acredite la disponibilitat de l'aigua per part de l'Ajuntament de Sinarcas.  
2. Es remetrà al Servei d'Avaluació d'Impacte Ambiental l'informe regulat en l'article 11 de la Llei 4/1998, del patrimoni cultural valencià quan siga emés.  
3. S'incorporarà al projecte i es respectarà el plec de prescripcions tècniques establit en el Decret 7/2004, de 23 de gener, del Consell de la Generalitat, referent a les normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants.  
4. A la terminació de les obres haurà de quedar la parcel·la degudament preparada: les restes de residus d'obra es gestionaren segons les seues característiques, les restes de vegetació es retiraran o trituraran i en les zones visibles des del camí d'accés es realitzaran plantacions d'arbratge agrícola (ametlers o semblant) per a integrar paisatgísticament l'explotació.  
5. Les aigües procedents dels sanitaris de l'explotació s'arreplegaran en fossa impermeabilitzada artificialment i es gestionaran a través de l'EDAR més pròxima.  
6. Es redactarà un pla de prevenció d'incendis forestals i un pla de millora forestal en la zona forestal no afectada per les obres o en altres parcel·les propietat de la promotora a fi de «compensar» el terreny forestal estratègic afectat. Aquest pla de millora forestal haurà de ser complementari al pla de prevenció d'incendis i coherent amb aquest i haurà de tindre l'informe favorable de la Secció Forestal de la Direcció Territorial d'aquesta Conselleria.  
7. En relació amb la gestió de purins:  
a) El terme municipal d'Utiel està designat com zona vulnerable a la contaminació per nitrats. Es recorda el següent:  
- L'obligatorietat de la promotora del projecte de presentar davant de l'òrgan competent en ramaderia un pla de gestió de purins segons annex II del Reial decret 324/2000 d'ordenació de les explotacions porcines.  
- Referent al programa d'actuació sobre zones vulnerables designades a la Comunitat Valenciana, l'obligatorietat que les explotacions agràries situades en el terme municipal d'Utiel de portar un quadern d'explotació en el qual es registren els plans i pràctiques d'adobament segons cultiu. Es comunicarà per escrit als propietaris que tinguen les seues parcel·les a Utiel que, al ser zona vulnerable a la contaminació per nitrats han de realitzar un pla d'adobament en les seues parcel·les, pla sobre el qual poden ser informats en l'oficina comarcal agrària més pròxima.  
b) Es realitzarà una correcció en la dosi d'aplicació en ametler de secà disminuint en 10 Kg/ha la quantitat de nitrogen a aportar.  
c) El tècnic responsable del projecte transformarà les dosis de nitrogen a un paràmetre fàcilment comprensible com tancs (o part) per unitat de superfície i haurà d'informar l'empresària ramadera sobre les bones pràctiques a realitzar en l'ús dels purins com a adob agrícola i informar-la dels aspectes fonamentals continguts en el codi valencià de bones pràctiques agràries aprovat per l'Ordre 7/2010, de la Conselleria d'Agricultura, Pesca i Alimentació, i recomanarà als usuaris dels purins que sol·liciten l'auxili de les oficines comarcals de l'òrgan competent en agricultura i ramaderia per a la realització de plans d'adobament.  
d) Sempre existirà un equilibri entre la superfície on s'aplicaran els purins, la producció i la capacitat d'emmagatzematge, el promotor del projecte haurà de realitzar les actuacions que siguen necessàries (augment de la capacitat d'emmagatzematge, augment del nombre de parcel·les, gestió per mitjà de gestor autoritzat, etc.) per a garantir aquest equilibri.  
e) Qualsevol variació en parcel·les, dosi d'aplicació o modificació de la capacitat d'emmagatzematge haurà de ser comunicada a l'Ajuntament de Sinarcas i al Servei d'Avaluació d'Impacte Ambiental.  
  
f) Compromís escrit d'acceptació dels purins: haurà de retirar-se del compromís les parcel·les 56 i 9 del polígon 502 de Sinarcas per possible afecció indirecta a la ZEC Lavajos de Sinarcas. El promotor informarà per escrit els propietaris de les parcel·les sobre aquesta circumstància.  
  
g) L'Ajuntament de Sinarcas comunicarà als municipis de Camporrobles i Utiel el llistat amb les parcel·les que s'han cedit per a ús dels purins.  
  
Segon  
La declaració d'impacte ambiental no serà objecte de cap recurs sense perjudici dels que, si és el cas, pertoquen en via administrativa i judicial davant de l'acte pel qual s'autoritza el projecte.  
  
Tercer  
Publicar la present declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència de la present declaració d'impacte ambiental serà l'establida en l'article 43 de l'Esmentada Llei 21/2013.  
  
València, 25 de novembre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 17 de gener de 2017.- El director general de Medi Natural i d'Avaluació Ambiental: Antoni Marzo i Pastor.